Maja Torp (V), 2022-03-31:
Tak for det.
Jeg vil gerne indlede med at benytte den her anledning til at takke ministeren og ordførerne for at sætte ligestilling på dagsordenen.
Selv om vi langtfra er enige om alt partierne imellem, så bidrager vi hver især til en god og konstruktiv, men også solid debat, som har den fornemste opgave, nemlig at fremme ligestillingen.
Mere billedlig talt kan man forstå det sådan, at alle drager mod samme mål, men at vejen dertil er forskellig.
For mig at se er ligestilling et vidt begreb, som indeholder en række aspekter, som ikke må gå tabt i debatten.
Det er blot et udpluk, som ligestillingen dækker over.
De her udpluk spænder jo bredt, og det illustrerer i al sin tydelighed, at ligestilling er mere end bare kvoter mænd og kvinder imellem.
I Venstre ønsker vi ikke at køre fast i den samme gamle rille, som ikke bidrager til en nuanceret og bredere debat.
Det kan siges enkelt: Vi skal kigge på diversitet og ikke bare på ligestilling mellem kønnene.
Jeg anerkender, at der eksisterer en problematik, i forhold til at kvindekønnet typisk er underrepræsenteret i visse brancher og i særdeleshed i bestyrelser og ledelser.
Kvindekvoter eller ikke kvindekvoter
– i Venstre tror vi på det enkelte menneske, den enkelte familie og den enkelte virksomhed.
De ved alle selv, hvordan man bedst indretter sig.
For at sætte tingene lidt i perspektiv kan vi rette blikket mod et stigende antal kvinder, som frivilligt har lyst til at være værnepligtige.
Det kan vi bl.a. se i den ligestillingsredegørelse, der ligger.
Der er tale om en markant udvikling.
I 2020 var vi faktisk helt oppe på 22 pct. ad frivillighedens vej.
Her har forsvaret vist, at de kan noget i forhold til at tiltrække kvinder, og det kunne andre virksomheder og organisationer godt lære lidt af, altså at være lidt nysgerrig på, hvad der gør, at de er lykkedes med det.
For det er en udvikling, der er sket helt uden kvoter.
Det er en prisværdig udvikling.
Jeg tror, at vi skal sikre de rigtige rammevilkår i forhold til at skabe en mere jævnbyrdig fordeling af køn på det danske arbejdsmarked.
Først og fremmest skal vi vide, hvad det er, der reelt set forhindrer kvinderne i at besidde stillinger, som primært er domineret af mænd.
Vi har mange fordomme og mange gisninger om, hvad barriererne er, men er vi nysgerrige nok i forhold til at lede efter nuancerne?
Derefter skal vi gøre det attraktivt for alle uagtet køn, alder, seksualitet, religion eller etnicitet.
Og jeg er bange for, at det, hvis vi først indfører kvoter for kvinder, kan danne grundlag for en uhensigtsmæssig glidebane, for hvad bliver så det næste?
Skal vi også have kvoter defineret på baggrund af eksempelvis seksualitet?
Debatten på ligestillingsområdet vækker meget ofte stærke følelser, og det ser jeg som et tegn på, at det betyder rigtig meget for det enkelte menneske.
Men det er også følelser, som vi skal kunne tøjle, og først og fremmest skal vi turde acceptere og i høj grad respektere de mennesker, som ikke nødvendigvis lever deres liv på samme måde som majoriteten.
Vi skal som samfund aldrig dømme andre mennesker på baggrund af køn, seksualitet eller religion.
Det betyder, at vi fremadrettet ikke skal tænke så meget i køn, men i diversitet.
Det begreb skal vi simpelt hen have helt ind under huden.
Jeg ser gerne, at vi får gjort op med den også nogle gange sådan lidt søjletænkning, kassetænkning, som har været der i alt for mange år.
Vi skal nemlig tænke meget bredere i rammevilkår og strukturer og kultur.
Med det mener jeg, at vi skal gøre det mere attraktivt og gøre det nemmere at tage del i det danske samfund, uanset hvem man er, så længe man indordner sig under de danske love.
Som jeg nævnte tidligere, rummer begrebet ligestilling en række aspekter, som hver især adskiller sig fra hinanden.
Når vi debatterer ligestilling, kommer vi desværre ikke uden om de uhyggelige og hjerteskærende tal og statistikker.
21 pct. af de voldsudsatte kvinder har oplevet livstruende vold.
Det er simpelt hen ikke acceptabelt.
Jeg er selvfølgelig enig i, at vi løbende skal styrke indsatsen, så vi i fremtiden kan komme kønsbaseret vold til livs.